Nakon nešto slabijeg ulaska u kvalifikacije za Euro 2020., Hrvatska je sjajnom igrom i 4:0 pobjedom u Trnavi protiv Slovačke pokazala zašto je favorit u skupini E. Vatreni su pokazali zašto su svjetski doprvaci i to kod vjerojatno najvećeg konkurenta u borbi za prva dva mjesta u skupini.

Nikola Vlašić, Ivan Perišić, Bruno Petković i Dejan Lovren zabili su pogotke za Hrvatsku.



Dalić nakon veličanstvene pobjede: "Jedna od najboljih utakmica Hrvatske otkako sam ja izbornik"

Bez ozlijeđenog Matea Kovačića, zatim Ivana Rakitića, koji nije došao zbog neriješenog statusa u klubu, te Tina Jedvaja, koji se ozlijedio dan prije utakmice, Vatreni su odigrali fantastičnu utakmicu. Na desnom beku dobru partiju pružio je branič Kopenhagena Karlo Bartolec, dok je Nikola Vlašić briljirao u veznom redu, pa nitko nije ni primjetio da netko nedostaje. Ponovno smo svjedočili kvaliteti i energiji kakvu smo gledali prošle godine na SP u Rusiji.

Vatreni su maestralno odigrali prvo poluvrijeme. Hrvatski nogometaši "terorizirali" su domaćine od samog početka susreta, i već u 8. minuti zatresla se greda. Prvo je Modrić pucao sa 20 metara, ali lopta je trunku neprecizna. No, odmah u nastavku igre "Vatreni" su ukrali loptu i došli u novu priliku, Brozović je pucao sa 18 metara, ali pogađa gredu.

Vlašić odigrao maestralno s bolnim koljenom, Petković otkrio kako je okrenuo stopera od 60 milijuna eura

Nova prigoda ukazala se u 22. minuti nakon kornera. Lopta se odbila do Rebića koji iz voleja pogađa Barišića, a odbijanac je pokupio Perišić i ubacio u peterac, no Vida glavom šalje loptu pored gola.

Vida je ponovno u prilici u 29. minuti. Nakon kornera Petković mu je spustio loptu, a Vida sa pet metara nogom puca iznad gola. Nevjerojatan promašaj.

Pogodak Vlašića za 1:0

Dvije minute kasnije Petković je počeo driblati kao Maradona, promiješao je obranu Slovačke, ali udarac sa desetak metara obranio je vratar Dubravka.U 35. minuti opet se zatresla greda domaćina. Perišić je pucao iz okreta sa vrha 16-erca, no lopta pogađa gredu.

Vlašić se u 38. minuti probio do korner linije i dao povratnu za Petkovića, ali njegov udarac je blokiran. Brojne neiskorištene prilike ipak nam se nisu obile o glavu, a za to se pobrinuo Nikola Vlašić u 45. minuti. Izborio je loptu u opasnoj zoni i sa 18 metara precizno pogodio donji kut za vodstvo Hrvatske 1-0.

Gol Perišića za 2:0

Na samom početku drugog poluvremena, još jedan šok za domaćine. U 47. minuti Ivan Perišić je opalio lijevom nogom sa 20 metara, lopta je okrznula slovačkog braniča, prevarila je vratara Dubravku i završila u mreži za 2-0.

Nakon toga u 54. minuti zaprijetio je Petković, u 58. minuti je pokušao Brozović iz poluvoleja, a onda je i konačno riješeno pitanje pobjednika.

Gol Petkovića za 3:0

Ako su se Slovaci nečemu i nadali, u 72. minuti ta je nada definitivno ishlapila. Duga akcija hrvatskih nogometaša, Brekalo, koji je ušao dvije minute ranije, uposlio je Brunu Petkovića, koji se odličnim driblingom oslobodio svog čuvara i potom zabio za 3-0.

U 87. minuti Pašalić se našao u našao u stopostotnoj prigodi, ali lopta je prošla pokraj desne vratnice. Vatrenu glad za golovima dovršio je Dejan Lovren u 89. minuti. Marcelo Brozović je odlično ubacio na drugu stativu, a Lovren glavom pogađa za 4-0.

Gol Lovrena za konačnih 4:0

Ako ste se pitali što su Slovaci napravili na ovoj utakmici, treba reći da su kreirali samo dvije opasne situacije. U 30. minuti zaprijetio je Duda, a u 48. Robert Mak je pucao iskosa sa deset metara, ali Livaković je bio na mjestu.

U drugoj utakmici naše skupine Wales je na domaćem terenu protiv Azerbajdžana slavio sa 2-1. Nakon što su sve reprezentacije u skupini odigrale po četiri utakmice na ljestvici vodi Hrvatska sa devet bodova, koliko ima i drugoplasirana Mađarska. Slovačka je na trećem mjestu sa šest bodova, a toliko ih ima i četvrtoplasirani Wales. Na zadnjem, petom mjestu je Azerbajdžan bez ijednog boda. Hrvatska će sljedeću kvalifikacijsku utakmicu odigrati u ponedjeljak, 9. rujna, kad će gostovati kod Azerbajdžana. Utakmica u Bakuu započet će u 18 sati po srednjoeuropskom vremenu.